Na temelju članka 14. Zakona o zaštiti od požara („Narodne novine“, br.92/10), točke 6. Programa aktivnosti u provedbi posebnih mjera zaštite od požara od interesa za Republiku Hrvatsku u 2021. godini („Narodne novine“ broj 4/21) i članka 53. Statuta Grada Šibenika („Službeni glasnik Grada Šibenika“, broj 2/21), na prijedlog Stožera civilne zaštite Grada Šibenika, Gradonačelnik Grada Šibenika donosi

**PLAN
operativne primjene Programa aktivnosti u provedbi posebnih mjera zaštite od požara od interesa za Republiku Hrvatsku u 2021. godini na području Grada Šibenika**

I.

Ovim se Planom utvrđuju osnovne pred postavke, planiranje i provedba preventivne i operativne aktivnosti, ustrojavanje i organizacija, uporaba vatrogasnih snaga i opreme, zapovijedanje, financiranje i nadzor u provedbi posebnih mjera na otklanjanju opasnosti od nastanka i širenja požara na području Grada Šibenika u 2021. godini.

II.

Plan operative primjene Programa aktivnosti u provedbi posebnih mjera zaštite od požara od interesa za Republiku Hrvatsku u 2021. godini na području Grada Šibenika (u nastavku teksta: Plan), temelji se na Programu aktivnosti u provedbi posebnih mjera zaštite od požara od interesa za Republiku Hrvatsku u 2021. godini u dijelu koji se odnosi na područje Grada Šibenika kao jedinice lokalne samouprave. Ovim se Planom vrši usklađivanje svih bitnih odrednica i podataka iz Procjene i Plana ugroženosti od požara za Grad Šibenik temeljem stečenih iskustava od njihovog donošenja do donošenja ovog Plana.

III.

Temeljem Zakona o zaštiti od požara (NN, br. 92/10) Grad Šibenik donio je sljedeće akte:

1. Odluku o agrotehničkim mjerama na poljoprivrednom zemljištu, mjerama za uređenje i održavanje poljoprivrednih rudina te mjerama zaštite od požara na poljoprivrednom zemljištu (Službeni glasnik Grada Šibenika 07/08, 8. kolovoza 2008.).
2. Odluku o donošenju Procjene ugroženosti od požara za Grad Šibenik, KLASA: 810- 03/16-01/01, URBROJ: 2182/01-10-16-4, od 16. ožujka 2016.
3. Odluka o donošenju Plana zaštite od požara za Grad Šibenik, KLASA: 810-03/16- 01/01, URBROJ: 2182/01-10-16-5, od 16. ožujka 2016.
4. Plan obavljanja motriteljsko – dojavne službe za Grad Šibenik, KLASA: 810-01/18-01/13, URBROJ: 2182/01-10-18-05 od 07. lipnja 2018.
5. Odluka o određivanju pravnih osoba od interesa za sustav civilne zaštite

Grada Šibenika, KLASA: 810-03/16-01/17, URBROJ: 2182/01-10-17-1 od 06. listopada 2017.

IV.

Na području Grada Šibenika djeluje Javna vatrogasna postrojba grada Šibenika kao nositelj vatrogastva i Dobrovoljna vatrogasna društava: Šibenik, Zaton, Brodarica-Krapanj, Grebaštica, Perković, Zablaće, Zlarin, Kaprije i Žirje. Javna vatrogasna postrojba Grada Šibenika raspolaže s 57 profesionalnih vatrogasaca, 16 vatrogasnih vozila različite namjene te 1 plovilom. Dobrovoljna vatrogasna društva zapošljavaju 7 profesionalnih vatrogasaca, a sezonski će se ukupno uposliti još 58 sezonskih vatrogasaca, sredstva za plaće sezonskih vatrogasaca osiguravaju se u proračunu Grada Šibenika na račun Dobrovoljnih vatrogasnih društava u iznosu 50%, a preostalih 50% osigurava RH. Dobrovoljna vatrogasna društva raspolažu s 21 vatrogasnim vozilom i 1 plovilom. Tijekom požarne sezone dežurstvo će obavljati ukupno 65 profesionalnih vatrogasaca i 62 sezonska vatrogasca. Dobrovoljna vatrogasna društva imaju još 84 operativna člana koji se sukladno njihovoj raspoloživosti mogu uključiti u gašenje kod većih požara otvorenog prostora.

V.

Radi potrebe zapovijedanja i koordinacije kod gašenja velikih požara otvorenog prostora utvrđena su zapovjedna mjesta i to: zgrada Gradske uprave Šibenik (Trg palih branitelja domovinskog rata 1), Vatrogasni dom Šibenik (Put groblja 2), Vatrogasni dom Zaton (Zatonskih žrtava 74), Vatrogasni dom Grebaštica (Grebaštica donja 75) i Vatrogasni dom Perković (Slivno-Donji Ercezi 22). Ukoliko situacija zahtjeva mogu se koristiti i uredi Mjesnih odbora.

VI.

Radi omogućavanja kretanja vatrogasnih vozila šumskim područjima potrebno je izvršiti kontrolu prohodnosti putova, i po potrebi izvršiti uklanjanje raslinja i prepreka. Kontrolu putova izvršiti će Javna vatrogasna postrojba Grada Šibenika i DVD-a na svom području djelovanja, te o zatečenom stanju izvijestiti Upravni odjel za komunalne djelatnosti Grada Šibenika.

VII.

Upravni odjel za komunalnu djelatnost Grada Šibenika u suradnji s komunalnim društvom Bikarac d.o.o. i Javnom vatrogasnom postrojbom Grada Šibenika organizirati će obilazak odlagališta otpada „Bikarac“ u Šibeniku i odlagalište „Rašelje“ na otoku Zlarinu. Također je potrebno utvrditi postojanje „divljih“ odlagališta otpada, i povremenom kontrolom ustanoviti novonastala „divlja“ odlagališta otpada, sukladno financijskim mogućnostima ista je potrebno sanirati.

VIII.

Stalna motriteljsko dojavna služba vršiti će se putem nadzornih kamera koje prate djelatnici Županijskog vatrogasnog operativnog centra, osnovni cilj je rano i pravovremeno otkrivanje i dojava požara. U slučaju pojave požara Županijski vatrogasni operativni centar odmah, sukladno operativnom Planu, alarmira putem radio veze najbližu vatrogasnu postrojbu i Javnu vatrogasnu postrojbu grada Šibenika. Uz motriteljsku službu organizirati će se i protupožarne auto-ophodnje sastavljene od interventnih grupa Dobrovoljnih vatrogasnih društava kao i prema potrebi pripadnici Javne vatrogasne postrojbe Grada Šibenika. Protupožarne ophodnje ustrojavaju se s ciljem poduzimanja mjera za uklanjanje potencijalnih izvora opasnosti, odnosno pravovremeno otkrivanje i gašenje požara u samom začetku. Auto ophodnje provoditi će se na posebno ugroženim područjima, a posebno u dane povećane opasnosti sukladno indeksu opasnosti od nastanka požara na otvorenom prostoru po nalogu zapovjednika Javne vatrogasne postrojbe Grada Šibenika.

IX.

U Proračunu Grada Šibenika za 2021. godinu osigurana su sredstva za Javnu vatrogasnu postrojbu grada Šibenika kao nositelja vatrogastva u iznosu od 12.614.000,00 kn, za Dobrovoljna vatrogasna društva osiguran je iznos od 2.400.00,00 kn dok je za projektiranje zgrade Vatrogasnog doma osiguran iznos od 550.000,00 kn, a za razvoj Civilne zaštite osigurano 95.000,00 kn. U slučaju potrebe radi izvanrednih troškova rebalansom Proračuna osigurati će se i dodatna sredstva.

X.

Osoba zadužena za koordinaciju provedbe ovog Plana za Grad Šibenik je zamjenik Gradonačelnika gospodin Danijel Mileta, koji je ujedno i načelnik Stožera civilne zaštite Grada Šibenika.

XI.

Ovaj Plan stupa na snagu danom donošenja, a objaviti će se u Službenom glasniku Grada Šibenika.

KLASA: 810-01/21-01/07

URBROJ: 2182/01-10-21-1

Šibenik, 02. srpnja 2021. godine

GRADONAČELNIK

Željko Burić, dr. med.,v.r.